**ELŐTERJESZTÉS**

**Szombathely Megyei Jogú Város Közgyűlésének 2021. június 24-i ülésére**

**Javaslat az AGORA Szombathelyi Kulturális Központ és a Szombathelyi Médiaközpont Nonprofit Kft. átszervezésével, valamint közművelődési feladatok ellátásával kapcsolatos döntések meghozatalára**

**I.**

A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény (a továbbiakban: Közművelődési törvény) 2020. július 1. napjától hatályos rendelkezései szerint a települési önkormányzat által fenntartott közművelődési intézmény az önkormányzat 100%-os tulajdonában álló nonprofit gazdasági társaságként is működhet.

A Közművelődési törvény 76.§ (7) bekezdése kimondja, hogy megyei jogú városban az önkormányzat kötelező feladata a közművelődési alapszolgáltatások teljes körének megszervezése, amelyet Szombathelyen az önkormányzat fenntartásában működő AGORA Szombathelyi Kulturális Központ (a továbbiakban: AGORA) költségvetési intézmény formájában látja el.

Önkormányzatunk önként vállalt feladatként működteti a Szombathelyi Városi Televíziót, továbbá adja ki a városi hetilapot, amely tevékenységeket a Szombathelyi Médiaközpont Nonprofit Kft. (a továbbiakban: Kft.) látja el.

Előzőekre tekintettel Szombathely Megyei Jogú Város Közgyűlése a 162/2020. (VI.25.) Kgy. számú határozatában azt kérte, kerüljön megvizsgálásra az AGORA 100 %-os önkormányzati tulajdonú, nonprofit gazdasági társaságként történő működtetésének lehetősége.

Önkormányzatunk jelenlegi pénzügyi helyzete okán elengedhetetlenné válik strukturális változtatások megtétele. Elsődleges szempont továbbra is a kötelező feladatok ellátása, ugyanakkor a helyi kulturális sajátosságra épülő, önként vállalt feladatok megtartása is szükséges, figyelembe véve a lakosság igényeit. Mindezen tevékenységek további megtartásához elkerülhetetlen - mások mellett - az önkormányzat fenntartásában működő kulturális intézményeket érintő racionalizálás.

A gazdasági társasági formában történő működés mellett szól az is, hogy rugalmasabb feladatellátást tesz lehetővé.

A 4/2021. (I.28.) PM. számú határozattal felkértem az AGORA igazgatóját, hogy az AGORA feladatainak a Médiaközpont keretein belül történő ellátása, illetve az intézmény megszüntetése érdekében szakmai javaslatát terjessze elő annak érdekében, hogy az ezzel kapcsolatos döntés a veszélyhelyzet megszűnését követő első Közgyűlésen tárgyalható legyen.

A Közművelődési törvény 78/C. § (1) bekezdése lehetővé teszi többfunkciós közművelődési intézmény létrehozását is, amely a közművelődési alapszolgáltatások biztosítása mellett tevékenységének területén médiaszolgáltatási, sajtótermék-kiadási, turisztikai információ-szolgáltató feladatokat is ellát.

Fentiek értelmében megállapítható, hogy az AGORA-nak a Kft-be történő beintegrálásával lehetőség nyílna többfunkciós közművelődési intézmény létrehozására, amely egyúttal jelentős költségcsökkenést is eredményezne a város költségvetésében.

Az előterjesztésben ismertetett módon történő átalakítással nemcsak rugalmasabbá, hanem költséghatékonyabbá is válna az AGORA működtetése.

Az AGORA 2022. január 1. napjától történő működtetése az alábbiakban foglalható össze:

1. az eddig költségvetési intézményként működő AGORA feladatait 2022. január 1. napjától a 100 %-os önkormányzati tulajdonú nonprofit gazdasági társaság, a Kft. látja el, amely teljeskörűen felel az AGORA jogai és kötelezettségei tekintetében,
2. a feladatellátáshoz az Önkormányzat vagyonkezelői jogot biztosít a Kft. részére az AGORA vagyonkezelésben lévő valamennyi ingatlan és ingó vagyonra vonatkozóan,
3. a Kft. az AGORA valamennyi dolgozóját változatlan feltételekkel tovább foglalkoztatja.

Fentiekre tekintettel

1. az AGORA, mint költségvetési intézmény 2021. december 31. napjával az államháztartásról szóló 2011. évi CXCV. törvény (a továbbiakban: Áht.) 11. § (5) bekezdése szerint jogutód nélküli megszűnik, egyúttal 2022. január 1. napjától gazdasági társaság formájában működik tovább.

A Megszüntető okiratban rendelkezni kell az alábbiakról:

- a megszüntetés okáról,

- a megszűnő költségvetési szerv közfeladatának jövőbeni ellátásáról,

- meg kell jelölni azt a naptári napot ameddig, vagy azt az időtartamot, amelyre vonatkozóan, és meghatározható azon kör, mérték, amelyre kiterjedően a költségvetési szerv utoljára kötelezettséget vállalhat,

- a megszüntető okiratnak tartalmaznia kell a megszűnő költségvetési szerv nevét, székhelyét,

- ha a megszüntetésről jogszabály rendelkezett, a jogszabály teljes megjelölését,

- a megszüntetésről döntő szerv megnevezését és székhelyét, valamint

- a megszűnés módját.

Az Áht.-ban foglalt tartalommal készített Megszüntető okirat az előterjesztés 1. számú mellékletét képezi.

1. Az AGORA munkavállalói vonatkozásában a Munka törvénykönyvéről szóló 2012. évi I. törvény (a továbbiakban: Mt.) VI. fejezete „A munkáltató személyében bekövetkező változás” szabályait kell alkalmazni. Az Mt. 36.§ (1) bekezdése értelmében „A gazdasági egység (anyagi vagy nem anyagi erőforrások szervezett csoportja) jogügyleten alapuló átvételének időpontjában fennálló munkaviszonyból származó jogok és kötelezettségek az átadóról az átvevő munkáltatóra szállnak át.”

Az Mt. 38. § (2) bekezdése szerint az átadó vagy - a munkáltatók megállapodása alapján - az átvevő munkáltató legkésőbb az átszállást megelőzően tizenöt nappal köteles az érintett munkavállalókat írásban tájékoztatni

* az átszállás időpontjáról vagy tervezett időpontjáról,
* az átszállás okáról,
* a munkavállalót érintő jogi, gazdasági és szociális következményekről, valamint
* a munkavállalót érintő tervezett intézkedésről.

A foglalkoztatást nem vállaló munkavállalókat a kulturális intézményekben foglalkoztatottak közalkalmazotti jogviszonyának átalakulásáról, valamint egyes kulturális tárgyú törvények módosításárólszóló 2020. évi XXXII. törvény 3.§ (5) bekezdésében foglaltak szerint megilleti a végkielégítés összegének 50 %-a a közalkalmazottak jogállásáról szóló 1992. évi XXXIII. törvény szerint.

1. Az AGORA feladatait - egy kivétellel - a Kft. teljes egészében ellátja.

Feladatmegszűnésre tekintettel nem kerül átadásra a Kft. részére a Magyar Állam tulajdonában lévő, 5941/7. hrsz-ú, természetben Szombathely, Ady tér 5. szám alatti ingatlan üzemeltetési feladatainak ellátásában való közreműködés, tekintettel arra, hogy az átadás időpontjára megszűnik az Önkormányzat üzemeltetői joga az érintett épületre vonatkozóan.

Az AGORA feladatainak ellátására tekintettel módosítani szükséges a Kft. Alapító okiratát.

1. A Közművelődési törvény 78/B.§-ának (3) bekezdésére tekintettel módosítani szükséges a Kft. elnevezését is, az elnevezésében szerepelnie kell a „kulturális központ” vagy az „agóra” kifejezés valamelyikének.

2022. január 1. napjától a Kft. neve **AGORA Savaria Kulturális és Médiaközpont Nonprofit Korlátolt Felelősségű Társaság** elnevezésre módosul**.**

A Kft. 3) és 4) pontok szerint módosított Alapító okirata az előterjesztés 2. számú mellékletét képezi.

1. Az Áht. 11. § (5) bekezdése alapján a költségvetési szerv jogutód nélküli megszüntetése esetén az alapító szerv a megszüntető okiratban rendelkezhet arról, hogy a költségvetési szerv megszüntetés időpontjában fennálló magánjogi jogait és kötelezettségeit - ideértve a vagyonkezelői jogot is - ki gyakorolja és teljesítse (e rendelkezés hiányában a jogok és kötelezettségek az alapító szervet illetik, illetve terhelik).

Előzőek alapján javaslom a Tisztelt Közgyűlésnek, hogy az AGORA 2021. december 31. napján fennálló jogainak és kötelezettségeinek gyakorlására és teljesítésére, továbbá az AGORA vagyonkezelésében lévő leltár szerinti ingó és alábbi ingatlan vagyon vagyonkezelőjének a Kft.-t jelölje ki:

|  |  |  |
| --- | --- | --- |
|  | Ingatlanvagyon megnevezése | Ingatlanvagyon címe |
| 1 | AGORA Szombathelyi Kulturális Központ | 9700 Szombathely, Március 15. tér 5. |
| 2 | AGORA Savaria Filmszínház | 9700 Szombathely, Mártírok tere 1. |
| 3 | KRESZ park | 9700 Szombathely, Brenner park |
| 4 | Víztorony | 9700 Szombathely, Brenner park |
| 5 | Gyermeküdülő | 9794 Felsőcsatár, Helyrajzi szám 851. |

Az AGORA fenntartási kötelezettséggel érintett projektjeiben a vállalt kötelezettségeket a Kft. teljesíti.

1. A Közművelődési törvény 77.§ (2) bekezdése alapján a közművelődési intézmény működtetője közművelődési megállapodás keretében egyéb szervezet is lehet.

Tekintettel arra, hogy Önkormányzatunk 2022. január 1. napjától gazdasági társaság formájában kívánja ellátni a települési önkormányzatok kötelező közművelődési feladatait, szükséges a Közművelődési törvény 79.§ (1) bekezdés szerinti közművelődési megállapodásra vonatkozó rendelkezéseket is figyelembe venni.

Fentiekre tekintettel a Kft. és az Önkormányzat között a kötelező közművelődési feladatok ellátására 2022. január 1. napjától közművelődési megállapodást kell kötni, mely az előterjesztés 3. számú mellékletét képezi.

1. A Közművelődési törvény 83/A.§ (1) bekezdése értelmében a helyi társadalom művelődési érdekeinek és kulturális szükségleteinek figyelembevételével, a törvény és a helyi lehetőségek, sajátosságok alapján rendeletben határozza meg az ellátandó közművelődési alapszolgáltatások körét, valamint feladatellátásának formáját, módját és mértékét.

Szombathely Megyei Jogú Város Önkormányzatának Közgyűlése 2020. február 27-i ülésén fogadta el a helyi közművelődési feladatok ellátásáról szóló 5/2020. (III.5.) önkormányzati rendeletét, mely szerint az AGORA költségvetési intézményként látja el a kötelező közművelődési feladatokat.

Tekintettel arra, hogy 2022. január 1. napjától a közművelődési feladatok ellátására gazdasági társaság formájában kerül sor, szükséges a fenti rendelet módosítása, mely az előterjesztés 4. számú mellékletét képezi. A jogalkotásról szóló 2010. évi CXXX törvény 17-18.§-a alapján az előterjesztés mellékletét képezi a rendelet tervezetének szövege mellett annak hatásvizsgálata és indokolása.

A Közművelődési törvény 78/J. § (1)[bekezdése alapján a](https://net.jogtar.hu/jogszabaly?docid=99700140.tv#lbj226id954e) közművelődési intézmény - ideértve a közművelődési megállapodás keretében működtetett intézményt is - létesítése, átszervezése, megszüntetése, valamint tevékenységének 2 hónapon túli szüneteltetése esetén a testületi döntés meghozatala előtt 30 nappal a miniszter és a 82. § szerinti Közművelődési Kerekasztal véleményét be kell szerezni, és annak tartalmát a képviselőtestülettel ismertetni kell.

Tájékoztatom a Tisztelt Közgyűlést, hogy Szombathelyen Közművelődési Kerekasztal nem működik, az Emberi Erőforrások minisztere pedig VI/1560-1/2021/KOZMUVFO iktatószámú levelében támogatta az AGORA leírtak szerinti megszüntetését, és a feladat nonprofit gazdasági keretek közötti ellátását.

**II.**

Tájékoztatom a Tisztelt Közgyűlést, hogy a 65/2021. (III.25.) PM. sz. határozattal elfogadásra került a létrehozandó gazdasági társaság ügyvezetői álláshelyére kiírt pályázati felhívás. Tekintettel arra, hogy a veszélyhelyzet az Országgyűlés őszi időszakának első ülését követő 15. napig meghosszabbításra került, és a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46.§ (4) bekezdése értelmében veszélyhelyzetben nem foglalhat állást a polgármester önkormányzati intézmény átszervezéséről, az ügyvezetői álláshelyre kiírt felhívás a 164/2021. (V.26.) PM sz. határozattal visszavonásra került.

Ezt követően a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény egyes rendelkezéseinek eltérő alkalmazásáról szóló 307/2021. (VI.5.) Korm. rendelet 1.§-a lehetővé tette, hogy az önkormányzatok képviselő-testületei gyakorolják a feladat- és hatásköreiket, ezért indokolt az ügyvezetői állás 2022. január 1. napjától történő ellátására pályázati felhívás kiírása a kulturális intézményekben foglalkoztatottak munkaköreiről és foglalkoztatási követelményeiről, az intézményvezetői pályázat lefolytatásának rendjéről, valamint egyes kulturális tárgyú rendeletek módosításáról szóló 39/2020. (X.30.) EMMI rendelet (a továbbiakban: Rendelet) 4-5.§ rendelkezéseinek megfelelően.

A Rendelet 5.§ (8) bekezdése értelmében a pályázatot legkésőbb az intézményvezetői munkakört betöltő munkavállaló intézményvezetői munkakörben történő foglalkoztatásának vagy munkaviszonyának megszűnése előtt 90 nappal ki kell írni.

A Rendelet 6.§-a alapján az érvényes pályázatot benyújtó pályázót a pályázati határidő lejártát követő harminc napon belül a munkáltatói jogkör gyakorlója által létrehozott, - a kulturális intézmény alapfeladatait érintően szakértelemmel rendelkező tagokból álló – bizottság hallgatja meg. A bizottság tagjai között helyet kell kapnia

1. ha a kulturális intézményben működik üzemi tanács, annak egy képviselőjének,
2. a kulturális intézmény fenntartója legalább egy képviselőjének, továbbá
3. a kulturális intézmény alaptevékenységének megfelelő

ca) országos szakmai szervezet egy képviselőjének vagy

cb) a kulturális szakértői nyilvántartásban szereplő kulturális szakértőnek és

cc) a kulturális intézményben képviselettel bíró reprezentatív szakszervezet – ha van ilyen – egy képviselőjének.

A munkáltatói jogkör gyakorlója a pályázatokról a bizottság írásba foglalt véleményét mérlegelve, a pályázati határidő lejártát követő hatvan napon belül, vagy ha e jogot a testület gyakorolja, a következő ülésen dönt.

A Rendeletben előírt követelményeknek megfelelő pályázati felhívást az előterjesztés 5. számú melléklete tartalmazza.

**III.**

Szombathely Megyei Jogú Város Önkormányzata (a továbbiakban: Önkormányzat) a helyi közművelődési feladatok ellátását teljeskörűen az AGORA működtetése által biztosítja, továbbá a Közművelődési törvény 79.§ (1) bekezdése alapján 2021. évtől öt évre szóló közművelődési megállapodást (a továbbiakban: Megállapodás) kötött az alábbi egyesületekkel:

* Gyöngyöshermán-Szentkirályi Polgári Kör,
* Herényi Kulturális és Sportegyesület,
* Vas Megyei Tudományos Ismeretterjesztő Egyesület,
* Zanati Kulturális és Sport Egyesület.

A közművelődési alapszolgáltatások, valamint a közművelődési intézmények és a közösségi színterek követelményeiről szóló 20/2018. (VII.9.) EMMI rendelet (a továbbiakban: Rendelet) 3.§ (1) bekezdése kimondja, hogy a feladatellátó az általa nyújtott közművelődési alapszolgáltatás megszervezéséhez szolgáltatási tervet (a továbbiakban: Terv) készít a tárgyév március 1. napjáig.

Az éves szolgáltatási tervnek tartalmaznia kell:

* a biztosított közművelődési alapszolgáltatások keretében tervezett közösségi programok, tevékenységek és folyamatok megnevezését,
* a közösségi tevékenység céljának rövid leírását,
* az egyes közösségi tevékenységek közművelődési alapszolgáltatásokba való besorolását azzal, hogy minden egyes közösségi tevékenység csak egy adatszolgáltatásba sorolható be,
* a közösségi tevékenység rendszerességét vagy tervezett időpontját és a résztvevők tervezett számát, valamint
* a helyi lakosság közösségi tevékenységek megtervezésében, megvalósításában és értékelésében való részvételének módjait.

A Rendelet 3.§ (5) bekezdése értelmében az éves szolgáltatási tervet a feladatellátás helyén, továbbá a közművelődési intézményben vagy a közösségi színtérben, illetve a helyben szokásos módon közzé kell tenni a fenntartói jóváhagyást követő 15 napon belül.

Az AGORA és a fenti egyesületek a Megállapodás IV/2. pontja szerint eleget tettek kötelezettségüknek, a szolgáltatási tervek az előterjesztés 6-10. mellékletét képezik.

**IV.**

Szombathely Megyei Jogú Város Önkormányzatának a 2021. évi költségvetéséről szóló 7/2021. (II.25.) önkormányzati rendeletének 9. melléklete tartalmazza a nem önkormányzati kulturális és civil szervezetek támogatását.

A Közgyűlés a 2020. szeptember 24-i ülésén, a 266/2020. (IX.24.) Kgy. sz. határozatával hagyta jóvá a civil szervezetekkel kötendő, 5 évre szóló közművelődési és feladat-ellátási megállapodásokat (a továbbiakban: Megállapodás), amelyek tartalmazzák – többek között – az évenként biztosított támogatások összegét is.

2021. évben a Herényi Kulturális és Sportegyesület, a Derkovits Városrészért Egyesület, valamint a Joskar-Ola Alapítvány a Megállapodásban rögzített összegnél kevesebb összegű támogatásban részesül, tekintettel arra, hogy az idei évben a járványhelyzet miatt olyan rendezvényeik megtartására nincs lehetőség, amelyre a Megállapodásban kötelezettséget vállaltak.

Fentiek alapján szükséges az Önkormányzat és az érintett szervezetekkel kötött Megállapodások módosítása:

1. a Herényi és Kulturális Sportegyesülettel kötött Megállapodás III/2. pontja az alábbiak szerint módosul:

„Támogató vállalja, hogy a Megállapodás II/1. pontjában vállalt feladatok ellátásáért a IV/1. pontban meghatározott időpontban 13.000.000,- Ft, azaz tizenhárom millió forint összegű évenkénti támogatásban részesíti a Feladatellátót, 2021. évben 4.000.000,- Ft-ban, azaz négymillió forintban.”

1. a Derkovits Városrészért Egyesülettel kötött Megállapodás III/1. pontja az alábbiak szerint módosul:

„Támogató vállalja, hogy a Megállapodás II/1-2. pontjaiban vállalt feladatok ellátásáért a IV/1. pontban meghatározott időpontban 3.000.000,- Ft, azaz hárommillió forint összegű évenkénti támogatásban részesíti a Támogatottat, 2021. évben 2.200.000,- Ft-ban, azaz kettőmillió-kettőszázezer forintban.”

1. a Joskar-Ola Alapítvánnyal kötött Megállapodás III/1. pontja az alábbiak szerint módosul:

„Támogató vállalja, hogy a Megállapodás II/1-3. pontjaiban vállalt feladatok ellátásáért a IV/1. pontban meghatározott időpontban 6.000.000,-Ft, azaz hatmillió forint összegű évenkénti támogatásban részesíti a Támogatottat, 2021. évben 3.000.000,- Ft-ban, azaz hárommillió forintban.”

A Herényi Kulturális és Sportegyesület ügyvezető titkára jelezte, hogy az egyesülettel kötött közművelődési megállapodás nem tartalmazza az egész életre kiterjedő tanulás feltételeinek biztosítása közművelődési alapszolgáltatást.

Kérelmében leírta, hogy az egyesület több szakmai feladatot lát el az egész életre kiterjedő tanulás feltételeinek biztosítása elnevezésű alapszolgáltatás keretében, ezért kérelmezte a megállapodás ezirányú módosítását többletforrás biztosítása nélkül.

Tájékoztatom a Tisztelt Közgyűlést, hogy Szombathely Megyei Jogú Város Önkormányzata Közgyűlésének a helyi közművelődési feladatok ellátásáról szóló 5/2020. (III.5.) önkormányzati rendelet 1. melléklete tartalmazza a közművelődési alapszolgáltatásokat nyújtó intézmények, egyesületek, civil szervezetek felsorolását, valamint az általuk vállalt közművelődési alapszolgáltatásokat.

Tekintettel arra, hogy az Egyesület alapszolgáltatásai a fentiek szerint bővülnek, szükséges mind a közművelődési megállapodás, mind a fenti rendelet módosítása is.

Az egyesületekkel kötött Megállapodások módosítása az előterjesztés 11-13. számú mellékletét képezik, a rendelet ezirányú módosítását szintén az előterjesztés 4. számú melléklete tartalmazza.

**V.**

Tájékoztatom a Tisztelt Közgyűlést, hogy Magyarország Kormánya az 1879/2020. (XII.4.) Korm. határozatában döntött a koronavírus-világjárvány által okozott, a kulturális ágazatot érintő károk hatékony enyhítéséről.

A Szakmai Döntőbizottság döntése alapján Szombathely Megyei Jogú Város Önkormányzatát 20.000.000,- Ft forrás illeti meg.

A támogatás az önkormányzat által és az önkormányzat fenntartásában működő kulturális intézmények alábbi kiadásaira használható fel:

* bérjellegű kiadások és járulékok, beleértve a 6%-os bérkiegészítést,
* dologi kiadások (rendezvények, amelyek 2020. január 1-je és 2021. november 30. között valósultak/valósulnak meg, anyagbeszerzés, rezsiköltségek, szolgáltatások, előadók díja stb.),
* Beruházási és felújítási költségek (pl. számítógépek vásárlása, mobil színpad, sátor, kulturális intézmények felújítása, költséghatékonysági beruházások, beszerzések stb.).

A támogatás felhasználása során lehetőség van az önkormányzat által fenntartott kulturális intézmények bevonására is, beleértve az önkormányzat által alapított gazdasági társaságokat, vagy közművelődési megállapodással működtetett gazdasági társaságot is.

Önkormányzatunk a támogatás felhasználásába be kívánja vonni az alábbi intézményeket, gazdasági társaságokat az alábbi támogatási összegekkel:

* AGORA Szombathelyi Kulturális Központ – 2.000.000,- Ft,
* Savaria Megyei Hatókörű Városi Múzeum – 2.000.000,- Ft,
* Berzsenyi Dániel Megyei Hatókörű Városi Könyvtár – 2.000.000,- Ft,
* Mesebolt Bábszínház – 2.000.000,- Ft,
* Weöres Sándor Színház Nonprofit Kft. – 2.000.000,- Ft,
* Savaria Szimfonikus Zenekar – 2.000.000,- Ft,
* Savaria Turizmus Nonprofit Kft. – 8.000.000,- Ft.

Tekintettel arra, hogy önkormányzatunk az intézményeket, gazdasági társaságokat be kívánja vonni a támogatás felhasználásába, szükséges a fenti összegek átadására vonatkozóan külön megállapodásokat kötni.

Kérem a Tisztelt Közgyűlést, hogy az előterjesztést megtárgyalni, a rendeletet megalkotni, és a határozati javaslatokat elfogadni szíveskedjen.

**Szombathely, 2021. június „ ”**

**/: Dr. Nemény András :/**

**I.**

**HATÁROZATI JAVASLAT**

**…/2021. (VI.24.) Kgy. számú határozat**

1. Szombathely Megyei Jogú Város Közgyűlése az AGORA Szombathelyi Kulturális Központot 2021. december 31. napjával az államháztartásról szóló 2011. évi CXCV. törvény 11.§ (5) bekezdése szerint jogutód nélküli megszünteti, az AGORA Szombathelyi Kulturális Központ Megszüntető okiratát az előterjesztés 1. számú melléklete szerinti tartalommal jóváhagyja.
2. A Közgyűlés a megszűnő AGORA Szombathelyi Kulturális Központ feladatainak ellátásával 2022. január 1. napjától a Szombathelyi Médiaközpont Nonprofit Kft-t bízza meg.
3. A Közgyűlés a Szombathelyi Médiaközpont Nonprofit Kft. elnevezését 2022. január 1. napjától a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 78/B.§-ának (3) bekezdésére tekintettel AGORA Savaria Kulturális és Médiaközpont Nonprofit Korlátolt Felelősségű Társaságelnevezésre módosítja.
4. A Közgyűlés a Szombathelyi Médiaközpont Nonprofit Kft. 2. és 3. pontok szerint módosított Alapító okiratát az előterjesztés 2. számú melléklete szerinti tartalommal jóváhagyja, egyúttal felhatalmazza a polgármestert a módosított Alapító okirat aláírására.
5. A Közgyűlés az AGORA Szombathelyi Kulturális Központ 2021. december 31. napján fennálló jogainak és kötelezettségeinek további gyakorlására és teljesítésére a Szombathelyi Médiaközpont Nonprofit Kft-t jelöli ki.
6. A Közgyűlés az AGORA Szombathelyi Kulturális Központ vagyonkezelésében lévő leltár szerinti ingó és alábbi ingatlan vagyont a Szombathelyi Médiaközpont Nonprofit Kft. vagyonkezelésébe adja:

|  |  |  |
| --- | --- | --- |
|  | Ingatlanvagyon megnevezése | Ingatlanvagyon címe |
| 1 | AGORA Szombathelyi Kulturális Központ | 9700 Szombathely, Március 15. tér 5. |
| 2 | AGORA Savaria Filmszínház | 9700 Szombathely, Mártírok tere 1. |
| 3 | KRESZ park | 9700 Szombathely, Brenner park |
| 4 | Víztorony | 9700 Szombathely, Brenner park |
| 5 | Gyermeküdülő | 9794 Felsőcsatár, Helyrajzi szám 851. |

1. A Közgyűlés felkéri az AGORA Szombathelyi Kulturális Központ igazgatóját, hogy a Munka törvénykönyvéről szóló 2012. évi I. törvény 36-38.§-aiban foglalt munkáltatói intézkedéseket tegye meg.
2. A Közgyűlés felkéri az AGORA Szombathelyi Kulturális Központ, valamint a Szombathelyi Egészségügyi és Kulturális GESZ igazgatóját, hogy a 2021. december 31. fordulónappal történő leltározásban, az ingó és ingatlan vagyon Szombathelyi Médiaközpont Nonprofit Kft. részére történő átadásában, az AGORA Szombathelyi Kulturális Központ 2021. évi záró beszámolójának elkészítésében működjön együtt.
3. A Közgyűlés az Önkormányzat és az AGORA Savaria Kulturális és Médiaközpont Nonprofit Korlátolt Felelősségű Társaság közötti közművelődési megállapodást az előterjesztés 3. számú melléklete szerinti tartalommal jóváhagyja.

**Felelős:** Dr. Nemény András polgármester

Dr. Horváth Attila alpolgármester

Horváth Soma alpolgármester

Dr. Károlyi Ákos jegyző

(a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője,

Nagyné Dr. Gats Andrea, a Jogi és Képviselői Osztály vezetője,

Horváth Zoltán, az AGORA Szombathely Kulturális Központ igazgatója, a Savaria Médiaközpont Nonprofit Kft. ügyvezetője,

Vigné Horváth Ilona, az Egészségügyi és Kulturális GESZ igazgatója)

**Határidő:** azonnal /az 1. és 9. pontok vonatkozásában/

2021. december 1. /a 7. pont vonatkozásában/

2021. december 31. /a 2-6. pontok vonatkozásában/

2021. december 31. illetve folyamatos /a 8. pont vonatkozásában/

**II.**

**HATÁROZATI JAVASLAT**

**…/2021. (VI.24.) Kgy. sz. határozat**

1. A Közgyűlés elhatározza, hogy az AGORA Szombathelyi Kulturális és Médiaközpont Nonprofit Kft. ügyvezetői feladatainak ellátására pályázatot ír ki, egyúttal a pályázati felhívást az előterjesztés 5. számú melléklete szerinti tartalommal elfogadja.

2. A Közgyűlés felhatalmazza a polgármestert a pályázati felhívásnak a kulturális intézményekben foglalkoztatottak munkaköreiről és foglalkoztatási követelményeiről, az intézményvezetői pályázat lefolytatásának rendjéről, valamint egyes kulturális tárgyú rendeletek módosításáról szóló 39/2020. (X.30.) EMMI rendeletben foglaltaknak megfelelő közzétételére.

3. A Közgyűlés az alábbi 3 személyt delegálja a pályázók személyes meghallgatását és a szakmai vélemény kialakítását biztosító szakmai bizottságba:

……………………………………………….

……………………………………………….

……………………………………………….

4. A Közgyűlés felkéri az általa delegált személyekből, továbbá a kulturális intézményekben foglalkoztatottak munkaköreiről és foglalkoztatási követelményeiről, az intézményvezetői pályázat lefolytatásának rendjéről, valamint egyes kulturális tárgyú rendeletek módosításáról szóló 39/2020. (X.30.) EMMI rendelet 6.§ (1) bekezdése alapján delegált tagokból álló szakmai bizottságot a pályázók személyes meghallgatására és a szakmai vélemény kialakítására.

**Felelősök:** Dr. Nemény András polgármester

Horváth Soma alpolgármester

Dr. Károlyi Ákos jegyző

(A végrehajtásért:

Vinczéné Dr. Menyhárt Mária, az Egészségügyi és Közszolgálati Osztály vezetője)

**Határidő**: azonnal /1. és 3. pontok vonatkozásában/

2021. szeptember 1. /2. pont vonatkozásában/

a pályázat benyújtási határidejének lejártát követő első közgyűlést megelőzően /4. pont vonatkozásában/

**III.**

**HATÁROZATI JAVASLAT**

**…/2021. (VI.24.) Kgy. sz. határozat**

1. A Közgyűlés a közművelődési alapszolgáltatások, valamint a közművelődési intézmények és a közösségi színterek követelményeiről szóló 20/2018. (VII.9.) EMMI rendelet 3.§ (1) bekezdése alapján

az AGORA Szombathelyi Kulturális Központ szolgáltatási tervét az előterjesztés 6. számú melléklete,

a Gyöngyöshermán-Szentkirályi Polgári Kör szolgáltatási tervét az előterjesztés 7. számú melléklete,

a Herényi Kulturális és Sportegyesület szolgáltatási tervét az előterjesztés 8. számú melléklete,

a Vas Megyei Tudományos Ismeretterjesztő Egyesület szolgáltatási tervét az előterjesztés 9. számú melléklete,

a Zanati Kulturális és Sport Egyesület szolgáltatási tervét az előterjesztés 10. számú melléklete

szerinti tartalommal jóváhagyja.

1. A Közgyűlés felkéri a feladatellátókat, hogy a közművelődési alapszolgáltatások, valamint a közművelődési intézmények és a közösségi színterek követelményeiről szóló 20/2018. (VII.9.) EMMI rendelet 3.§ (5) bekezdése értelmében az éves szolgáltatási tervet a feladatellátás helyén, továbbá a közművelődési intézményben vagy a közösségi színtérben, illetve a helyben szokásos módon tegyék közzé a fenntartói jóváhagyást követő 15 napon belül.

**Felelősök:** Dr. Nemény András polgármester

Horváth Soma alpolgármester

Dr. Károlyi Ákos jegyző

(A végrehajtásért:

Horváth Zoltán, az AGORA Szombathelyi Kulturális Központ igazgatója,

Hegedüs Éva, a Gyöngyöshermán-Szentkirályi Polgári Kör elnöke,

Szekér Tamás, a Herényi Kulturális és Sportegyesület elnöke,

Dr. Szabó M. Gyula, a Vas Megyei Tudományos Ismeretterjesztő Egyesület elnöke,

Dr. Pál Ferenc, a Zanati Kulturális és Sport Egyesület elnöke,

Vinczéné Dr. Menyhárt Mária, az Egészségügyi és Közszolgálati Osztály vezetője)

**Határidő**: azonnal /1. pont vonatkozásában/

2021. július 9. /2. pont vonatkozásában/

**IV.**

**HATÁROZATI JAVASLAT**

**…/2021. (VI.24.) Kgy. sz. határozat**

1. A Közgyűlés

a Herényi Kulturális és Sportegyesülettel 2020. november 2. napján kötött közművelődési megállapodás módosítását az előterjesztés 11. számú,

a Derkovits Városrészért Egyesülettel 2020. november 10. napján kötött feladat-ellátási megállapodás módosítását az előterjesztés 12. számú,

a Joskar-Ola Alapítvánnyal 2020. november 10. napján kötött feladat-ellátási megállapodás módosítását az előterjesztés 13. számú

melléklete szerinti tartalommal jóváhagyja.

1. A Közgyűlés felkéri a polgármestert az 1. pont szerinti módosított megállapodások aláírására.

**Felelősök:** Dr. Nemény András polgármester

Horváth Soma alpolgármester

Dr. Károlyi Ákos jegyző

(A végrehajtásért:

Vinczéné Dr. Menyhárt Mária, az Egészségügyi és Közszolgálati Osztály vezetője)

**Határidő**: azonnal /1. pont vonatkozásában/

2021. július 15. /2. pont vonatkozásában/

**V.**

**HATÁROZATI JAVASLAT**

**…/2021. (VI.24.) Kgy. sz. határozat**

1. A Közgyűlés egyetért azzal, hogy az 1879/2020. (XII.4.) Korm. határozattal Szombathely Megyei Jogú Város Önkormányzata részére biztosított 20.000.000,- Ft támogatásból

az AGORA Szombathelyi Kulturális Központ részére 2.000.000,- Ft,

a Savaria Megyei Hatókörű Városi Múzeum részére 2.000.000,- Ft,

a Berzsenyi Dániel Megyei Hatókörű Városi Könyvtár részére 2.000.000,- Ft,

a Mesebolt Bábszínház részére 2.000.000,- Ft,

a Weöres Sándor Színház Nonprofit Kft. részére 2.000.000,- Ft,

a Savaria Szimfonikus Zenekar részére 2.000.000,- Ft,

a Savaria Turizmus Nonprofit Kft. részére 8.000.000,- Ft

átadásra kerüljön.

1. A Közgyűlés felkéri a polgármestert az 1. pont szerinti pénzeszköz-átadási megállapodások aláírására.

**Felelősök:** Dr. Nemény András polgármester

Horváth Soma alpolgármester

Dr. Károlyi Ákos jegyző

(A végrehajtásért:

Vinczéné Dr. Menyhárt Mária, az Egészségügyi és Közszolgálati Osztály vezetője)

**Határidő**: azonnal /1. pont vonatkozásában/

2021. július 15. /2. pont vonatkozásában/